Eldon in nuwe reeks te sien | Netwerk24
Eldon in nuwe reeks te sien
Willie Esterhuizen het spesiaal vir die akteur Eldon van der Merwe (24) ’n karakter geskep in die tweede reeks van Ouboet en Wors.
Hy het sy eerste rol in 2007 losge­slaan in ’n verhoogweergawe van Fiela se Kind, onder regie van Sandra Prinsloo. Daarna het hy by ’n agent aangesluit, maar eers ná skool en sy tersiêre studies die bedryf amptelik betree.
“Ek het my skoolloopbaan aan die Hoërskool Piketberg voltooi en drama by Northlink-kollege (in Bellville) gestudeer.
“Die rol van Elvis is ’n ongelooflike geleentheid en ek is steeds oorweldig om weer saam met Willie te kan werk. Dis meer as net nóg ’n werksgeleentheid,” sê hy.
“Dis nog die begin van my loopbaan en ek vat elke karakter soos dit kom.” Dit val hom op dat die bedryf in sy stories van stereotiepes wegbeweeg.
“Daar is ’n groot beweging om stereotiepes te verander en om die uitbuiting van kunstenaars te verhoed. Dis ook wat ek by Willie leer met die komedie wat hy maak. Dis eenvoudig, alledaags en probeer nie om mense te beledig of te oordeel nie. Jy moet elke karakter met respek hanteer.”
. Ouboet en Wors is 8 Oktober om 20:00 terug op kykNET (DStv-kanaal 144).
In dié reeks is daar ’n nuwe gesig wat hom by Frank Opperman en Willie Esterhuizen aansluit – Eldon van der Merwe is te sien as Elvis Prinsloo.
“Ek is die nuwe vakleerling by Fix-it wiff Ouboet,” sê Van der Merwe.
Elvis, handlanger vir Ouboet, is baie handig as dit kom by die regmaak van elektroniese toestelle soos ’n X-box of ’n dekodeerder, teenoor Ouboet wat meer kennis het oor apparate.
“Die karakter is baie spelerig en dit laat my toe om sy verbeelding en sy idee van ’n grootmenswêreld in te kleur. Sy onskuld laat my toe om hom opwindend en nuuskierig te hou, en dít is vir my die lekkerste uitdaging,” sê Van der Merwe.
Die akteur Hugh Masebenza is weer te sien as Fogile en meen “Fogile hou van dít waarvan Fogile hou”.
“Hulle sê soort soek soort, en Fogile se soort is hyself. Elke huis het sy kruis, en Fogile is die kruis. Maar met al sy dinge hou ek van hom. Hy is pret om te vertolk omdat hy so anders as ek is,” vertel Masebenza.
Die res van die rolverdeling is terug in hul rolle: Opperman as Ouboet van Tonder, Esterhuizen as Wors Visagie, Lizz Meiring as Molly Visagie, Sally Campher as Yollie van Tonder, Liane Heyl as Boeboe, Kaz McFadden as Hendrikkie van Tonder en Wynand van Vollenstee as Gielie Goosen.
. Skakel van 8 Oktober om 20:00 in vir Ouboet en Wors op DStv-kanaal 144. - Netwerk24